
Erdei tanösvény

Kulcsszavak: tanösvény, interaktivitás, fenntarthatóság, technológia, természetvédelem
A tanösvények fontos részét képezik a természetjárásnak és a kikapcsolódásnak. Az ember ismét kapcsolatba lép általuk az anyatermészettel. Nem csoda hát, hogy az utóbbi években egyre népszerűbbé váltak. A tanösvények a kikapcsolódás és pihenés mellett arra is lehetőséget adnak, hogy tematikus állomásaik segítségével tanuljunk. A jelen dolgozat célja egy innovatív, interaktív tanösvény tervezése, amely a modern technológiát ötvözi a természetes anyagok használatával és a fenntarthatósági szempontokkal.
A projekt helyszínéül a Pörbölyi Ökoturisztikai Központ szolgál, amely a gemenci erdő egyedi élővilágát és gazdag kulturális örökségét mutatja be. Az általam tervezett tanösvény az érzékszerveket aktivizáló, játékos tanulási pontokon keresztül vezeti végig a látogatót.
A projekt különlegessége az interaktivitás és a modern technológiai eszközök alkalmazása, például napelemes rendszerek és digitális kijelzők. Ezt ötvözöm a projektben természetes építőanyagokkal, mint a fa, ezzel is harmóniába hozva a természettel. A tanösvény célja, hogy a látogatók játékos tanulás során ismerjék meg az erdő titkait, miközben kikapcsolódnak.
Az általam tervezett tanösvény illeszkedik a Pörbölyi Ökoturisztikai Központ meglévő koncepciójába, bővítve annak kínálatát egy innovatív látványossággal.
 
 



